
РЕПУБЛИКА СРБИЈА

Б е о г р а д


З А П И С Н И К
21. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ  И ЕНЕРГЕТИКУ, ОДРЖАНЕ 11. МАЈА 2026. ГОДИНЕ
		
	Седница је почела у 12,08 часова.
	Седницом је председавао др Душан Бајатовић, председник Одбора.
	Поред председавајућег, седници су присуствовали: Ивана Стаматовић, Станислава Јаношевић, Тијана Давидовац, Никола Радосављевић, Горан Николић, Мирослав Кондић, Војислав Вујић, Далибор Јекић и Душан Никезић, чланови Одбора.
	Седници су присуствовали заменици одсутних чланова Одбора: Драгана Радиновић (заменик члана Одбора Миљане Милојевић), Драгана Арсић (заменик члана Одбора Ане Белоице Мартаћ) и др Татјана Марковић-Топаловић (заменик члана Одбора проф. др Слободана Цвејића).
		Седници нису присуствовали чланови Одбора: Драган Станојевић, Урош Ђокић, доц. др Биљана Ђорђевић и Зоран Сандић,  нити  њихови заменици.
	Седници су, на позив председника, из Секретаријата Енергетске заједнице присуствовали: Артур Лорковски (Artur Lorkowski), Бранислава Марсенић Максимовић, сениор експерт за гас у Секретаријату ЕнЗ  и Предраг Грујичић, експерт за гас. Из Министарства рударства и енергетике седници су присуствовали: Дубравка Ђедовић Хандановић, министар, Радош Попадић, Саша Коковић и  Јована Јоксимовић, помоћници министра, Раде Мрдак,  саветник министра за обновљиве изворе енергије; из Агенције за енергетику Републике Србије седници су присуствовали: Дејан Поповић, председник Савета АЕРС, Дејана Стефановић-Костић, Небојша Петровић, Милан Даниловић и Ивана Спасић, чланови Савета АЕРС; из Републичке комисије за енергетске мреже седници су присуствовали: проф. др Борис Думнић, председник Комисије, проф. др Дејан Илић, Горан Мандић, чланови Комисије и Владимир Кљајић, секретар Комисије.
   	
	 На предлог заменика председника, Одбор је већином гласова (12 "за") утврдио следећи

Д н е в н и   р е д:

1. Представљање Годишњег извештаја Секретаријата Енергетске заједнице о напретку Републике Србије у имплементацији прописа из области енергетике за 2025. годину.
	


Прва тачка: Представљање Годишњег извештаја Секретаријата Енергетске заједнице о напретку Републике Србије у имплементацији прописа из области енергетике за 2025. годину
		У уводним напоменама, Артур Лорковски, директор Секретаријата ЕнЗ, истакао је да је напредак који је Србија остварила у 2025. години велики,  оценивши да су резултати постигнути у претходном периоду веома задовољавајући из перспективе Секретаријата. Указао је да је велики број пројеката успешно реализован, те да се Србија издвојила као земља која најбрже напредује у оквиру Енергетске заједнице. Као једно од најзначајнијих достигнућа навео је чињеницу да је Србија прва у оквиру Енергетске заједнице окончала процес транспозиције пакета прописа који се односе на интеграцију електроенергетског сектора, чиме су створени предуслови за интеграцију са тржиштем електричне енергије Европске уније и пре самог приступања Унији. Такође је указао и на значајан напредак у сектору гаса, истичући да је оператор транспортног система гаса у Србији сертификован као независни оператор система, што представља реформу на коју се дуго чекало и која је успешно реализована током 2025. године. Говорећи о области сигурности снабдевања нафтом, навео је да је Србија остварила значајан напредак успостављањем одговарајућег регулаторног оквира и формирањем нафтних резерви, што је, како је истакао, омогућило земљи да успешно одговори на кризу снабдевања нафтом која је започела почетком године. Оценио је да Србија убрзано напредује на путу енергетске интеграције са Европском унијом и изразио захвалност министарки, Министарству, регулаторним телима и свим другим актерима који су допринели постигнутим резултатима. Осврћући се на компаративну анализу резултата држава чланица Енергетске заједнице, указао је да се Србија налази међу три најуспешније земље, посебно у областима декарбонизације енергетског сектора и институционалних капацитета. Ипак, иако је Србија изнад просека Енергетске заједнице, и даље постоје одређене области у којима је неопходно остварити додатни напредак и отклонити постојеће недостатке у наредном периоду. У области интеграције тржишта електричне енергије, Србија је прва и дуго је била једина земља која је тај процес успешно окончала. Тиме је отворен процес верификације од стране Секретаријата и Европске комисије, која ће у наредном периоду дати мишљење о потпуности и исправности спроведене транспозиције. Мишљење Европске комисије је од изузетног значаја, будући да треба да потврди усклађеност спроведених прописа са законодавством Европске уније, што представља неопходан услов за прикључење Србије тржишту електричне енергије Европске уније пре формалног приступања Унији. Ускоро се очекује извештај Европске комисије и да би позитивна оцена представљала основу за покретање последње фазе процеса, која подразумева усаглашавање техничких и уговорних аранжмана неопходних за прикључење Србије јединственом европском тржишту електричне енергије. Прикључење том тржишту од великог је значаја за даљи развој и интеграцију енергетског сектора Републике Србије. Указао је на значај прикључења Србије јединственом европском тржишту електричне енергије и у контексту примене механизма прилагођавања цене угљеника на границама (CBAM), који Европска унија примењује од 1. јануара 2026. године. Србија није изузета од утицаја тог механизма, те су последице његове примене већ видљиве на домаћем тржишту електричне енергије. У Србији је забележен пад обима трговања на домаћем тржишту електричне енергије од 11%, што представља један од показатеља утицаја који механизам прилагођавања цене угљеника на границама има на енергетски сектор и тржишне токове у Републици Србији. Процес спајања тржишта електричне енергије предуслов је за изузеће од примене CBAM механизма, због чега је од посебне важности да Србија најпре успешно оконча процес транспозиције релевантних прописа, а затим и спроведе све неопходне техничке и институционалне кораке ка потпуној интеграцији са тржиштем електричне енергије Европске уније. Истакао је да је неопходно да Србија успешно оконча процес верификације транспонованих прописа и успостави све потребне техничке и уговорне аранжмане како би, према очекивањима, до 2027. године могла да се придружи тржишту електричне енергије Европске уније. Тај процес неће бити могућ без активног и снажног учешћа оператора преносног система Србије, који има значајну улогу у успостављању сарадње са операторима преносних система суседних држава, као и са операторима тржишта електричне енергије у земљама региона и Европске уније. Говорећи о даљим активностима у електроенергетском сектору, истакао је да предстоји процес транспоновања уредбе TEN-E, којом се успостављају услови за избор пројеката од интереса за Енергетску заједницу. Део пројеката је већ кандидован посредством Секретаријата за избор у 2025. години. Њихов циљ је унапређење повезаности и флексибилности електроенергетског система Републике Србије. Министарски савет ће у новембру 2026. године усвојити одређене пројекте, што ће додатно подржати завршетак процеса транспозиције TEN-E уредбе у Србији. У области интеграције тржишта гаса, оцењено да је током 2025. године остварен значајан напредак. Истакао је успешну сертификацију оператора „Транспортгас Србија“ од стране Агенције за енергетику Републике Србије, при чему је посебно похвалио напоре Министарства у припреми адекватног законодавног оквира, као и стручан и технички захтеван рад регулаторног тела. Изразио је захвалност свим запосленима у Агенцији за енергетику, као и представницима компаније „Транспортгас Србија“, због континуираног дијалога и техничке сарадње који су довели до успешног окончања процеса сертификације. Овај корак има велики значај за будуће отварање српског тржишта гаса, будући да транспарентан и недискриминаторан приступ инфраструктури и омогућавање приступа трећих страна представљају предуслов за диверсификацију снабдевања гасом у Републици Србији. Постоји простор за даље унапређење у области функционисања складишта гаса у Србији. Од процеса транспозиције релевантног законодавства Европске уније очекује се да допринесе јачању отпорности и сигурности српског тржишта гаса, као и већој енергетској независности у будућности. Постоје и одређени изазови које је неопходно решити, посебно када је реч о оператору складишта гаса у Банатском Двору, који није испунио рок за сертификацију. То је питање на коме је потребно додатно радити, и исказао спремност Секретаријата за сарадњу са надлежним институцијама Републике Србије у циљу обезбеђивања независног функционисања оператора складишта. Истакао је да је потребно окончати процес успостављања и пуне оперативности интерконективних тачака са суседним државама и омогућити њихово отварање за спољне трговце. Тај процес је у значајној мери напредовао и очекује његов завршетак пре летње паузе, уз наставак блиске сарадње Министарства, Секретаријата и релевантних компанија како би се реализовали сви неопходни технички аранжмани. Када је реч о сигурности снабдевања, поново је указао на значај функционисања складишта гаса у складу са прописима Европске уније. Иако предстоје додатне активности у тој области, Србија већ сада остварује значајан напредак када је реч о унапређењу енергетске безбедности. Србија је остварила значајан напредак у усклађивању законодавства у области сигурности снабдевања нафтом са стандардима Европске уније. Тај законодавни процес успешно је окончан уз учешће Народне скупштине. Посебно је нагласио да су конкретне користи од успостављеног система већ постале видљиве током кризних ситуација које су погодиле снабдевање нафтом почетком године. Санкције уведене рафинерији нафте у Србији, као и нестабилности на глобалном тржишту нафте изазване кризом у Ормуском мореузу, довеле су до значајних поремећаја и непредвидивости на светском тржишту нафте, што је утицало на потрошаче широм Европе. Србија је, захваљујући формираним резервама нафте и систему координације са Европском унијом и телима надлежним за координацију резерви, успела да успостави заштитни механизам који је омогућио ублажавање последица насталих поремећаја и очување стабилности снабдевања. Резерве нафте су омогућиле Влади Републике Србије да формира одговарајући „бафер“ за апсорбовање шокова изазваних санкцијама и нестабилностима на глобалном тржишту, чиме су у значајној мери ублажене последице по домаће тржиште и потрошаче. Указао је да је неопходно наставити активности у области сигурности снабдевања електричном енергијом. Законодавни оквир у овој области је већ успостављен, али да је потребно додатно планирање и развој механизама реаговања у кризним ситуацијама, како би потрошачи у Републици Србији били адекватно заштићени у случају поремећаја у снабдевању електричном енергијом. Говорећи о декарбонизацији и спровођењу пакета чисте енергије, истакао је захвалност Републици Србији због чињенице да је прва земља која је успоставила систем за мониторинг, контролу и верификацију емисија, као и систем издавања дозвола, што представља важан корак ка успостављању механизма одређивања цене угљеника. Тај систем представља чврсту основу за постепено увођење механизама угљеничне таксе и неопходно је даљe развијање тог процеса, уз пажљиву и постепену примену у складу са политиком заштите животне средине Европске уније. Од великог значаја је што су успостављени први институционални и регулаторни механизми, јер се очекује да систем пошаље јасне сигнале учесницима на тржишту и подстакне инвестиције у обновљиве изворе енергије и зелену енергетску транзицију. Када је реч о енергетској ефикасности, остварен је напредак у примени Закона о енергетској ефикасности и рационалној употреби енергије, као и у области енергетског означавања производа. Грађевински сектор и даље представља један од највећих изазова у области заштите животне средине и енергетске ефикасности, те је потребно наставити са додатним улагањима и активностима у наредном периоду. Србија је остварила значајан напредак у усклађивању националног законодавства са директивама Европске уније у областима енергетике и процене утицаја на животну средину. Процес усклађивања није важан искључиво са аспекта нормативног уређења, већ и као предуслов за обезбеђивање сигурности инвестиција и учешће међународних финансијских институција у финансирању пројеката од значаја за Републику Србију. Усклађивањем са прописима Европске уније ствара се стабилан и предвидив правни оквир, који је неопходан за реализацију енергетских и инфраструктурних пројеката у складу са интересима Републике Србије. У области заштите животне средине, указао је на напредак који је постигнут у смањењу емисије прашкастих материја из постројења у Србији. Емисије сумпор-диоксида и азотних оксида и даље остају изнад нивоа предвиђених договореним стандардима Енергетске заједнице, због чега су покренуте одговарајуће правне и законске мере у оквиру механизама Енергетске заједнице ради разматрања неусклађености. Изменама прописа усвојених 2024. године створени су услови да Агенција за енергетику располаже неопходним надлежностима за адекватно регулисање и уређење енергетског тржишта у Републици Србији. Међутим, ступање на снагу прописа у области интеграције енергетског сектора захтева и додатно јачање институционалних капацитета како би се обезбедио ниво услуга и регулаторних активности упоредив са стандардима који важе у државама чланицама Европске уније. Секретаријат Енергетске заједнице пружа подршку јачању институционалних капацитета регулаторних тела, како у Републици Србији тако и у читавом региону, посебно у областима прекограничне сарадње и сарадње са институцијама Европске уније. Значајан је даљи развој капацитета Агенције за енергетику Републике Србије. Србију и даље очекује имплементација одређених мера и активности које су од суштинског значаја не само за Републику Србију, већ и за читав регион у процесу приближавања Европској унији. Након усвајања пакета прописа о интеграцији тржишта електричне енергије, неопходно је усвојити и додатне подзаконске акте ради пуне операционализације регионалних механизама за расподелу прекограничних капацитета и успостављања оперативних регионалних структура. Указано је на значај успешне сертификације оператора складишта гаса и успостављања пуне функционалности прекограничних интерконекционих тачака и система расподеле капацитета на тим тачкама. Значајно је да се наставе активности усмерене ка унапређењу сигурности снабдевања нафтом и даљи развој тржишно оријентисаног приступа у енергетском сектору, са циљем обезбеђивања стабилног, сигурног и одрживог снабдевања за државу и крајње купце. Циљ спровођења реформи и даљег развоја тржишно оријентисаног приступа у енергетском сектору је обезбеђивање стабилнијег и економски повољнијег снабдевања за крајње кориснике. У октобру у Београду ће бити организован форум посвећен питањима нафте, који ће представљати прилику за размену искустава између представника Секретаријата Енергетске заједнице и надлежних институција, као и за представљање примера добре праксе других држава у превазилажењу кризних ситуација на тржишту нафте. Посебан фокус ће бити стављен на механизме интервенције на тржишту и начине обезбеђивања оперативности система уз што мање трошкове за крајње потрошаче. Уредба која се односи на развој енергетских инфраструктурних пројеката представља важан сигнал и подстицај за реализацију пројеката који су тренутно у поступку разматрања у оквиру Енергетске заједнице. Коначне одлуке у вези са тим пројектима очекују се крајем јесени 2026. године. У области заштите животне средине потребно је даље усклађивање законодавства са стандардима који се односе на ограничење емисија из термоелектрана. Ефекти енергетске транзиције се већ осећају, посебно кроз побољшање квалитета животне средине и чистије окружење у подручјима у близини термоенергетских постројења.
	У коментару на изнете оцене, Дубравка Ђедовић Хандановић, министар рударстваи енергетике, истакла је да је Србија једна од кључних уговорних страна, као значајна земља у региону Западног Балкана, односно ширег простора Југоисточне Европе. Иницијатива Енергетске заједнице усмерена на приближавање и интеграцију тржишта електричне енергије и гаса са тржиштем Европске уније, и то пре формалног приступања, доноси значајне користи како за енергетски систем Србије и региона, тако и за земље чланице Европске уније. Србија је и даље најбрже растућа земља када је реч о реформама у енергетском сектору, што потврђују и извештаји Енергетске заједнице. Србија већ три године заредом остварује значајне резултате у стабилизацији и убрзаном развоју енергетског сектора. Посебно је важно да се наставља доследно праћење препорука и ефикасно спровођење реформи, како би и Енергетска заједница и Европска комисија препознале остварене напоре, уз континуирано испуњавање будућих обавеза и задатака. То је важно не само због процеса европских интеграција, већ и због унапређења ефикасности и функционалности домаћег енергетског тржишта, као и његове повезаности са тржиштем Европске уније. У току 2025. године и у првим месецима 2026. године остварен значајан напредак у више области. У енергетском сектору Републике Србије по први пут од краја осамдесетих година забележено је значајно повећање инсталисаних капацитета, односно укупно 426 MW нових капацитета из термоенергетских постројења и обновљивих извора енергије. Овакви резултати у претходним деценијама нису се остваривали и неопходно је наставити са динамичним развојем сектора. Посебно је истакла напредак у области обновљивих извора енергије, где су инсталисани капацитети повећани са око 420 MW на приближно 1.200 MW у периоду од претходне три и по године, што представља готово троструки раст. Само у претходној години капацитети из обновљивих извора повећани су за око 40%. Истовремено се спроводи значајан процес улагања у енергетску инфраструктуру, паралелно са реформама у енергетском сектору, које се прате и кроз реформску агенду и кроз годишње извештаје Енергетске заједнице. У том контексту је Србија већ три године заредом препозната као један од лидера у оквиру Енергетске заједнице. Позвала се на годишњи извештај о имплементацији, према којем је Србија у области декарбонизације остварила учинак од 83%, док је у области политика обновљивих извора енергије остварен ниво имплементације од 80%, што представља највиши степен усклађености међу уговорним странама. Србија је једина земља на Западном Балкану која испуњава услове за спајање тржишта електричне енергије са Европском унијом, што је резултат заједничког рада Владе, Министарства, Агенције за енергетику и оператора система. У октобру претходне године покренут је процес верификације од стране Европске комисије, који се први пут спроводи за земљу која није чланица Европске уније, те је процес у току и очекује се његов завршетак, уз могућност додатних усаглашавања у складу са евентуалним примедбама. Србија је међу првим земљама у региону које су ушле у овај процес, чиме се постављају стандарди и за друге земље које ће у наредном периоду пролазити кроз сличну процедуру. Србија већ има развијено дан-унапред и унутардневно тржиште електричне енергије, којим управља Српска берза електричне енергије (SEEPEX),  и у току је даље усаглашавање са европским регулаторним оквиром, укључујући и примену негативних цена електричне енергије, у складу са праксом Европске уније. Успешна је регионална сарадња кроз повезивање берзи Србије, Мађарске и Словеније, са циљем унапређења тржишне ефикасности и боље интеграције. Спровођење реформи је потврђено и кроз испуњавање корака из реформске агенде и Плана раста Европске уније за Западни Балкан за период 2024–2027, при чему је око 40% одобрених средстава, односно приближно 56,5 милиона евра из инструмента за реформе и раст, усмерено на активности у области трансформације енергетског сектора. Србија је, као земља кандидат за чланство у Европској унији, стратешки опредељена ка пуној декарбонизацији, уз свест да тај процес захтева значајна финансијска средства и време, као и да је сличан изазов присутан и у државама чланицама Европске уније које се и даље делимично ослањају на фосилна горива. Већ су остварени значајни кораци ка модернизацији енергетског система, али је неопходно наставити са инвестицијама у преносну мрежу и енергетску инфраструктуру, како би се обезбедила стабилност система и сигурност снабдевања грађана и привреде у условима енергетске транзиције. У том контексту навела је да су кључни инфраструктурни пројекти као што су Трансбалкански коридор и пројекти у Београду, као и припреме за изградњу Панонског коридора, који су део TEN-E европских енергетских коридора. Ови пројекти ће се даље имплементирати и у оквиру будућег законодавног оквира, у складу са TEN-E одредбама које се односе на развој енергетске инфраструктуре од заједничког интереса. Спроведена је диверсификација снабдевања гасом и да значајно увећане резерве нафних деривата, при чему су резерве дизела готово удвостручене, а резерве бензина такође значајно повећане. Усвојени су нови регулаторни оквири у области обновљивих извора енергије, као и нови Закон о енергетици, уз доношење нових закона у сектору гаса, нафте и обавезних резерви, чиме је додатно унапређен укупни правни и институционални оквир енергетског сектора Републике Србије, истичући стратешко опредељење ка јачању инфраструктурне повезаности са енергетским коридорима Европске уније. То опредељење је потврђено и Планом развоја „Србија 2035“, чији је циљ да Србија постане енергетски сигурнија, инфраструктурно повезана са европским регионалним тржиштима и позиционирана као стабилно енергетско чвориште Југоисточне Европе. За период од 2028. до 2035. године планирана је реализација инвестиција у вредности од око 14,4 милијарде евра. Највећи део улагања односи се на изградњу нових производних капацитета, пре свега реверзибилних хидроелектрана, које имају кључну улогу у обезбеђивању сигурности снабдевања, флексибилности система и балансирању производње из обновљивих извора енергије. Успешно је завршена и рехабилитација једине реверзибилне хидроелектране у Бајиној Башти након 42 године рада, што је представљало значајан технички и оперативни изазов у претходном периоду, посебно имајући у виду сушне године и потребу за очувањем стабилности система. У плану је и изградња нових гасних електрана у укупном капацитету од око 1.000 MW, као и наставак улагања у чисте изворе енергије, са планираним новим капацитетима од око 1.200 MW. Поред тога, улагања у преносни и дистрибутивни систем процењују се на око 2,4 милијарде евра. У делу који се односи на гасни сектор, основана је нова компанија „Гас инфраструктура“, која је задужена за управљање гасном инфраструктуром, док „Србијагас“ наставља делатност снабдевања тржишта природним гасом. Компанија „Транспортгас Србија“ је успешно окончала процес сертификације као независни оператор система за транспорт природног гаса, што је оцењено као значајан институционални корак. Развој гасне инфраструктуре је један од стратешких приоритета. У плану је изградња две нове интерконекције са Северном Македонијом и Румунијом, поред већ реализоване интерконекције са Бугарском. Ове интерконекције ће омогућити приступ новим правцима снабдевања, укључујући Јужни гасни коридор, ЛНГ терминале и румунске гасне изворе, као и да ће укупан капацитет интерконекција износити око 4 милијарде кубних метара гаса годишње. Значајан је  наставак разговора са међународним финансијским институцијама, пре свега са Светском банком, у циљу обезбеђивања подршке за јачање унутрашње гасне мреже и изградњу складишних капацитета, што је неопходно за пуно коришћење интерконекција и позиционирање Србије као регионалног гасног чворишта. Циљ је модернизација постојеће гасне инфраструктуре, њена замена ефикаснијим системима и стварање услова да Србија постане транзитна земља за транспорт гаса из правца југа ка северу Европе. Значајна је сарадња са Азербејџаном и компанијом СОКАР као поузданим снабдевачем гаса и припрема пројекта изградње нове гасне електране у близини Ниша, која би допринела додатној енергетској сигурности. Сви наведени пројекти реализују се у условима глобалних поремећаја и раста цена нафте и гаса, изазваних геополитичким кризама, те да је држава благовремено реаговала мерама усмереним на заштиту грађана и привреде, укључујући смањење акциза и коришћење резерви нафтних деривата. У претходном периоду дошло је до поремећаја у снабдевању сировом нафтом рафинерије у Панчеву услед санкција, али захваљујући доброј припремљености система и правовременим мерама, није дошло до угрожавања сигурности снабдевања. Истакла је изазов примене механизама као што су CBAM и порези на емисије угљеника, и нагласила да је Србија већ увела почетну таксу на CO₂ емисије. Земље Европске уније имале су дуг период и значајна финансијска средства за прилагођавање својих економија, док Србија тај процес спроводи уз ограниченију финансијску подршку, али са истим стратешким циљевима декарбонизације. Циљ државе је  да се обезбеди стабилност цена, очува конкурентност привреде и сигурност снабдевања, уз постепено усклађивање са европским системом трговине емисијама. Води се активан дијалог са Европском комисијом и институцијама ЕУ у вези са решењима за земље са високим уделом угља, како би се обезбедило да процес интеграције тржишта електричне енергије не буде угрожен. Закључила је да Србија наставља активну сарадњу са Енергетском заједницом и Европском унијом, са циљем да се истовремено обезбеди усклађивање са европским прописима и очување енергетске стабилности и сигурности снабдевања. 
	У наставку, народни посланици су изнели мишљења и ставове и поставили питања. Постављена су следећа питања:
· да ли „market coupling“ у области електроенергетике значи да Европска енергетска заједница види Србију као потенцијални електроенергетски хаб Западног Балкана, као и који би били кључни технички и регулаторни оквири неопходни за развој такве улоге;
· да ли ће у наредној деценији енергетска безбедност постати важнији фактор од саме цене енергената, имајући у виду актуелне геополитичке и тржишне промене и њихов утицај на енергетски сектор;
· који су разлози значајног повећања процењене вредности пројекта гасовода ка Северној Македонији, који је порастао са 45 на 370 милиона евра;
· који су разлози за пораст трошкова реализације пројеката реверзибилне хидроелектране „Бистрица“ и пројеката изградње соларних електрана;
· зашто држава није искористила право прече куповине Нафтне индустрије Србије (НИС), зашто није дошло до законских решења која би омогућила преузимање власништва и зашто Србија није била укључена у процес евентуалних преговора о власничкој структури компаније;
· зашто су поједини страни купци прихватљиви у таквим процесима, а држава Србија није и какав је однос са руском страном у контексту енергетских аранжмана и снабдевања гасом;
	Оцењено да је извештај Секретаријата Енергетске заједнице један од најбољих до сада, имајући у виду вишегодишње праћење овог процеса. Изражена је  захвалност Секретаријату на објективности у изради извештаја, као и на свеобухватном приказу стања у енергетском сектору. Остварени напредак је резултат високе синергије између свих кључних енергетских институција и актера у Републици Србији. 
	Оцењено је да се у претходне три до четири године јасно види значајан напредак, који је препознат и од стране Секретаријата и Европске комисије. Наведено је да је томе посебно допринела добра координација и сарадња између надлежних институција у Србији и Енергетске заједнице. Постоји висок ниво разумевања специфичности енергетског сектора Србије и значајна спремност за сарадњу, што је допринело убрзању реформи и постизању резултата. Заједничким радом институција Републике Србије и Секретаријата Енергетске заједнице постигнут је највећи напредак до сада.
	Изнете су и примедбе и критички осврт на документе из области енергетике, пре свега на Стратегију развоја енергетике и Интегрисани национални енергетски и климатски план усвојене крајем 2024. године. По оцени групе енергетских стручњака, наведени документи нису урађени на адекватном стручном нивоу. Министарство рударства и енергетике није објавило имена аутора тих докумената. Изнето је мишљење да је предвиђено постепено гашење термоелектрана до 2050. године, али не постоји довољно јасно дефинисана алтернатива, што би могло да утиче на енергетску безбедност Србије. Чињеница да се, у релативно кратком периоду након усвајања, приступило изменама ових докумената, показатељ је њиховог недовољног квалита. Документа нису довољно усмерена на интересе Републике Србије, и у одређеним сегментима фаворизују стране инвеститоре. У пројекту соларних електрана, постоји значајна разлика у цени пројеката инсталисане снаге од 1000 до 1200 MW, чија је процењена вредност око 1,9 милијарди евра, у поређењу са сличним пројектима у другим државама. Оцењено је да је пројекат потенцијално коруптиван. У делу који се односи на механизам CBAM и систем трговине емисијама, Србија није благовремено припремљена за примену европских механизама у области емисија угљен-диоксида и изнето је мишљење да је у претходном периоду недовољно рађено на смањењу емисија и прилагођавању европским стандардима. Пројекат изградње гасне електране у Нишу у сарадњи са Азербејџаном, нејасан је у погледу планираног капацитета електране (300 MW у Стратегији у односу на 500 MW у јавним изјавама), као и питања извора и начина обезбеђивања количина гаса за њен рад. 
	Изнете су оцене о пословању ЕПС-а, уз навођење података о смањењу производње електричне енергије и угља, као и повећању цене електричне енергије за грађане у односу на ранији период. У делу који се односи на гасни сектор, изнето је мишљење да је процес диверсификације снабдевања и развоја инфраструктуре спроведен спорије од планираног, као и да Србија и даље нема довољно развијене дугорочне алтернативе у снабдевању гасом. У сектору нафте и деривата присутна је неизвесност у погледу снабдевања и будућег функционисања појединих индустријских капацитета. У погледу раваца изградње нафтовода и продуктовода, изнето је мишљење да правац ка Мађарској није оптималан за диверсификацију, те да би алтернативни правац ка Румунији био повољнији. Такође је изнето да  је за стабилност система неопходна професионализација управљања у енергетском сектору. 
	Изнето је мишљење да, према представљеним подацима, Србија у условима глобалне енергетске кризе бележи стабилност система, уз повећане резерве нафте и гаса и континуитет у снабдевању електричном енергијом, без већих поремећаја у функционисању система у поређењу са појединим земљама региона. У претходном периоду су остварени значајни резултати у сектору електродистрибуције, укључујући инвестиције у реконструкцију нисконапонске мреже, смањење губитака у систему и увођење паметних дигиталних бројила. У Нишу е реализује пројекат замене око 140.000 бројила, као део ширег процеса дигитализације и модернизације система. Значајан део бројила у Србији ће бити укључен у систем даљинског очитавања. Изнет је став да су тврдње о корупцији и прескупим пројектима неосноване, посебно имајући у виду ниво јавног дуга Србије, који је релативно низак у поређењу са европским земљама. 
	Указано је да је у јавности присутна забринутост у вези са успостављањем заједничког тржишта електричне енергије и затражено додатно појашњење о постојању стратегије за заштиту унутрашњег тржишта, као и о начину на који ће се обезбедити конкурентност домаћег система у регионалним и европским оквирима. Оцењено је да је неопходно да се о овим питањима јасно комуницира са јавношћу, имајући у виду преузете обавезе у процесу европских интеграција.
	Указано је да Србија већ три године заредом остварује изузетне резултате у оквиру Енергетске заједнице. Према тим оценама, у области енергетике остварен значајан напредак, посебно у погледу диверсификације снабдевања гасом, као и повећања резерви нафте и гаса, што је препознато и позитивно оцењено од стране Енергетске заједнице. Изражено је очекивање да ће и Европска комисија дати позитивно мишљење о постигнутим резултатима и текућим реформама. Такође је указано на значај локалних самоуправа у спровођењу мера енергетске ефикасности, укључујући програме замене котлова, побољшања енергетске ефикасности објеката и промене начина грејања, што је допринело смањењу загађења и напретку у процесу декарбонизације. Постигнути резултати су у интересу грађана Републике Србије и у том правцу треба наставити континуирано деловање. Процес диверсификације извора енергије значајан је за Републику Србију као стратешко питање од значаја за државу, процес који се постепено развија и представља неопходан корак ка смањењу зависности од појединачних извора снабдевања, као и ка постизању веће енергетске стабилности и слободе у формирању цена за грађане. Оцењено је да је важно размотрити питање конкурентности домаћег тржишта у контексту интеграције са европским тржиштем, као и потенцијални утицај на цену електричне енергије за грађане. Потребно је благовремено сагледати све аспекте и ризике пре даљих корака у интеграцији. Указано је и на искуства других европских земаља у погледу енергетске стабилности, имајући у виду да та искуства додатно појачавају забринутост грађана, посебно у контексту могућих поремећаја снабдевања и цена енергије. Истакнуто је  да Србија јесте земља кандидат за чланство у Европској унији и у том процесу преузима одређене обавезе, али је потребно јасно дефинисати начин на који ће се држава носити са изазовима који из тога произилазе, уз очување стабилности и сигурности енергетског система.    
	У одговору на постављена питања, изнете ставове, мишљења и оцене, Дубравка Ђедовић Хандановић, министар рударства и енергетикеизнела је да су у изради Стратегије енергетике учествовали бројни стручњаци, професори и факултети, те да је документ припремљен уз озбиљан и свеобухватан приступ. Истакла је да би, како је навела, критичари Стратегије, уколико су је детаљно прочитали, могли уочити да се део који се односи на период након 2040. године третира као визија која није обавезујућа у смислу конкретних циљева и мера, већ као логичан наставак претходно дефинисаног развоја. У документу СЕ не предвиђа тренутно затварање термоелектрана, већ њихово постепено стављање у хладну резерву, наглашавајући да постоји значајна разлика у тумачењу тих појмова. Када је реч о националном енергетском и климатском плану, министарка је навела да се он редовно ажурира у складу са правилима Европске уније, да се извештаји достављају Енергетској заједници сваке године, и да се сам план ревидира у прописаним циклусима. Србија поступа у складу са европским правилима и  у том погледу не одступа од праксе других држава. Тврдње о „хитној потреби измена“ документа су нетачне, јер је процес ажурирања већ у складу са прописаном динамиком. Србија као земља кандидат примењује европске стандарде и у појединим сегментима је, како је навела, документе усвојила и пре неких држава чланица Европске уније. Пројекат соларне електране још увек није финансијски затворен и због тога се не може говорити о коначној цени пројекта. У току је израда  физибилити студије и финансијске анализе, као и разговори са више међународних финансијских институција и извозних агенција. Одбацила је наводе о корупцији, наводећи да је процес транспарентан, да су спроведени јавни позиви и да су укључене различите међународне институције. У анализама се често користе референтни трошкови опреме из различитих земаља, али се не могу поредити изоловани параметри без коначне студије изводљивости. Када је реч о гасној електрани, не могу се поредити различите пројектоване снаге док се не заврши студија изводљивости, која ће дефинисати реалне техничке потребе и капацитете. Енергетска инфраструктура Србије у значајној је мери застарела, термоелектране су грађене пре више деценија и њихов животни век је знатно продужен у односу на првобитне пројекције. Неопходно је континуирано улагање и модернизација система. Диверсификација праваца снабдевања допринела је већој енергетској независности и већој слободи у погледу енергетских услова и цена за грађане. 

	Артур Лорковски, директор Секретаријата ЕнЗ, у одговору на постављена  питања, истакао је да је изузетно задовољан током презентације и дискусије, истичући да она одражава важност рада Министарства и Секретаријата Енергетске заједнице. Извештај је заснован на објективној, транспарентној и независној методологији и прецизно приказује напредак који је Република Србија остварила у посматраном периоду. Србија је земља која бележи најбржи напредак у процесу европских интеграција у области енергетике, уз напомену да постоје и одређене области које захтевају даље унапређење. Србија већ има улогу регионалног чворишта (хаба) у области електроенергетике, што је поткрепљено развијеном трговином електричном енергијом са суседним земљама и државама чланицама Европске уније, попут Мађарске и Словеније. Примена CBAM механизма значајно је утицала на регионалну трговину електричном енергијом, посебно због високог удела производње из угља у Србији и изложености трговини са ЕУ. Дошло је до смањења трговине са државама чланицама Европске уније, што је имало утицај на укупан обим размене електричне енергије. У региону Западног Балкана појавили су се нови тржишни трендови, укључујући повећану унутрашњу трговину електричном енергијом, посебно у условима ограничене могућности извоза ван региона. Реформе које је Србија спровела у области енергетике значајне, али истовремено постоје одређена уска грла у трговини која утичу на потенцијалне економске ефекте интеграције у шире европско тржиште. У пракси је тешко истовремено максимално остварити сва три циља концепта енергетског „троугла“ – сигурности снабдевања, приступачности и конкурентности. У тренутним околностима приоритет је сигурност снабдевања енергијом. Енергетска транзиција је дугорочан процес који захтева усклађивање са националним околностима и стратешким документима. Закључено је да је интегрисани национални енергетски и климатски план важан инструмент за спровођење наведених циљева и да представља основу за даљи развој енергетског сектора.
	У дискусији су учествовали Артур Лорковски, Дубравка Ђедовић Ханадановић, Дејан Поповић, Борис Думнић, Татјана Марковић Топаловић, Душан Никезић, Горан Николић, Станислава Јаношевић, Ивана Стаматовић.

